Teade ettevõtjatele

Venemaalt pärit toornafta või naftatoodete import liitu

(2022/C 296/05)

Nõukogu 3. juuni 2022. aasta määrusega (EL) 2022/879, millega muudetakse nõukogu 31. juuli 2014. aasta määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas, kehtestati keeld otse või kaudselt osta, importida ja üle anda määruse XXV lisas loetletud toornaftat ja naftatooteid, kui need on pärit Venemaalt või kui neid eksporditakse Venemaalt, alates määruse avaldamisele järgnevast päevast (nõukogu määruse 833/2014 artikkel 3m) (1). CN-koodi 2709 00 alla kuuluvate kaupade puhul on ette nähtud üleminekuperiood kuni 5. detsembrini 2022 ja CN-koodi 2710 alla kuuluvate kaupade puhul 5. veebruarini 2023.

Selles artiklis nähakse teatavatele ELi liikmesriikidele, toodetele või transpordiviisidele ette konkreetsed ja ajutised erandid ja vabastused.

Vene nafta suhtes, mida transporditakse koos muud päritolu segatud naftaga, kehtib järgmine keeld: kuna nafta on asendatav materjal, mida ei saa selle päritolust tulenevalt füüsiliselt eraldada, kohaldatakse sanktsioone Venemaalt pärit nafta suhtes, mida imporditakse, antakse üle või ostetakse ELis koos muu päritoluga naftaga, välja arvatud juhul, kui liikmesriigi ametiasutustele on võimalik selgelt tõendada, milline täpne osa tootest ei ole pärit Venemaalt. Sellisel juhul võib liitu lubada täpselt selle osa naftast, mis on pärit mujalt kui Venemaalt.

Liidu importijad vastutavad artikli 3m sätete, eelkõige selle lõike 3 punkti c järgimise eest. Toornafta ja/või naftatoodete impordiga tegelevatel ettevõtjatel soovitatakse võtta kõik vajalikud hoolsusmeetmed tagamaks, et Venemaa sanktsioonidega hõlmatud toornaftat ei impordita, isegi kui suurem osa selle sisaldusest on pärit kolmandast riigist, ning nad peavad seda tõendama, välja arvatud juhul, kui liikmesriigi ametiasutustele on võimalik selgelt tõendada, milline täpne osa tootest ei ole pärit Venemaalt. Selleks võib kasutada mitmesuguseid vahendeid, näiteks laevale laaditud nafta päritolu tõendavaid dokumente või võimaluse korral keemilise analüüsi tulemusi. Importijatel soovitatakse lisada ostulepingusse ka klausel, mille kohaselt eksportija kinnitab, et müüdud nafta ei sisalda Vene naftat ja et lepingu kohaselt vastutab eksportija valeandmete esitamise eest, kui müüdud nafta sisaldab Venemaa naftat.

Nafta impordi suhtes kohaldatakse kontrolli, sealhulgas dokumentide kontrolli (nt nõue üksikasjaliku teabe saamiseks, mis tõendab kõnealuse nafta päritolu) ja vajaduse korral keemilist analüüsi (laborikontroll). Kui importija suudab tõendada, kui suur osa saadetisest ei ole Vene toornafta, võib sellele osakaalule vastava koguse maha laadida. Ülejäänud osa saadetisest ei lubata Euroopa Liidu tolliterritooriumile tuua. Kui mujalt kui Venemaalt pärit nafta täpset osakaalu ei ole võimalik kindlaks teha ja kui leitakse, et saadetis sisaldab Vene toornaftat, ei lubata kogu saadetist ELis maha laadida.

Euroopa Liidu liikmesriikide tolliasutustel soovitatakse võtta kõik vajalikud meetmed ja rakendada erilist hoolsust, et vähendada Venemaa impordi suhtes kohaldatavatest sanktsioonidest toornafta kolmandatest riikidest pärit naftaga segamise teel kõrvalehoidmise ohtu. Eelkõige tuleb neil nõuda dokumentaalseid või muid asjakohaseid tõendeid selle kohta, et naftatarned ei sisalda Venemaalt pärit naftat.

Kuigi naftaga seotud sanktsioonide täitmise eest vastutavad peamiselt importijad, soovitatakse kõigil ELi naftaimpordiga seotud osalistel, sealhulgas vedajatel, kindlustusandjatel ja finantseerimisasutustel, kes avavad krediidiliine või väljastavad akreditiive, rakendada hoolsuskohustust, et nad ei tegeleks ELi importimiseks mõeldud Vene toornafta vedamise või selle kindlustamisega. See tuleneb nõukogu määruse (EL) nr 833/2014 artikli 3m lõikes 2 sätestatud keelust pakkuda toornafta ja naftatoodete ostmise, importimise ja üleandmisega seoses tehnilist abi, rahastamist või rahalist abi.

Importijaid ja kõiki ettevõtjaid kutsutakse üles jälgima asjakohaseid uuendusi, mis avaldatakse korrapäraselt Euroopa Komisjoni veebisaidil (2).

(1) https://eur-lex.europa.eu/legal-content/ET/TXT/?uri=CELEX%3A02014R0833-20220604

(2) Sanctions adopted following Russia’s military aggression against Ukraine | Euroopa Komisjon (europa.eu)